《感秋 其一》
明代·梁有誉

一望关河夕照孤，商声萧瑟起平芜。汉畿四塞称天府，周室千年纪瑞符。

承露金茎凌缥缈，迎风琳观倚虚无。悲歌感慨人何在，莫向时平说霸图。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。